text: Nú er sendirøðin hjá BBC, “Secrets of the Super Agers” hjá Michael Mosley, liðug, og ein av teimum seks pørtunum snýr seg um føroyska heilsugransking, har kvinnurnar í FC Trón, ið íðka heilsufótbólt, eru á breddanum
text: #000001
text: Talan er um seks partar um, hví vit eldast, og hví nøkur okkara ikki eldast sum vanligt er, ella varðveita eina góða heilsu upp í árini. Hvør partur er 50 minuttir til longdar, og annar partur er um granskingarverkætlanina hjá Magna Mohr, sum upprunaliga fekk heitið Svim og Spæl (SOS). Talan er um verkætlan, sum fór av bakkastokki í 2013, har 85 miðalaldrandi føroyskar kvinnur, sum ikki vóru kropsliga virknar, antin vandu fótbólt, svumu langar teinar ella stuttar skjótar teinar í 15 vikur. Eisini var ein kontrollbólkur við, sum ikki broytti livihátt.
text: #000006
text: Verkætlanin er almannakunngjørd í fleiri vísindaligum greinum í viðurkendum ítróttarmedisinskum vísindaligum tíðarritum. Verkætlanin varð longd í eitt ár fyri fótbóltskvinnurnar, sum eftir hetta árið stovnaðu sítt egna fótbóltsfelag, FC Trón. Tær spæla framvegis fleiri ferðir um vikuna og hava nú spælt regluliga í 10 ár.
text: #000007
text: Í 2022 gjørdu Magni Mohr og hansara granskingarbólkur eina 9-ára uppfylging av FC Trón-kvinnunum. Her vórðu tær, sum hava spælt í samfull níggju ár, har tær í miðal hava havt 800 venjingar á ein tíma, aftur kannaðar við somu kanningum. Eisini vórðu tær í kontrollbólkinum kannaðar fyri at vísa munin á almennu heilsustøðuni millum tær, ið hava regluliga fótbóltsvenjing yvir longri tíð, og tær, ið ikki venja regluliga.
text: #000008
text: Tað, sum ger kanningina serstaka, er, at meginparturin av kvinnunum eru farnar í skiftisárini hetta tíðarskeiðið. Og tað var eisini júst hetta, sum kveikti áhugan hjá BBC.
text: #000009
text: – Tey spurdu okkum um 10 dømi, og vit sendu teimum dømi úr USA, Brasil, Portugal, Danmark og Føroyum, har SOS-kanningin var føroyska íkastið. Tey valdu hana, tí at hetta ein av heimsins longstu interventiónskanningum við kropsligari venjing, og so hetta serliga, at hetta hendir, meðan kvinnurnar eru á veg í skiftisárini. Síðan gekk tað skjótt, og BBC fekk so eisini samband við Trón-kvinnurnar, sum so eisini hava verið við at samskipa upptøkurnar, sigur Magni Mohr.
text: #000012
text: Michael Mosley er vertur í dokumentarrøðini hjá BBC, og sjálvur hevur hann eisini verið heilsugranskari. Her ger hann samrøðu á Eysturvølli í Havn við Anniku, sum íðkar heilsufótbólt (Mynd: BBC)
text: #000013
text: Føroyski parturin í kanningini snýr seg um beinagrindsheilsu, tí at vit vita, at skiftisárini gera, at kvinnur fáa munandi verri beinheilsu. Ein av trimum kvinnum yvir 50 ár bróta bein sum úrslit av beinbroyskni ella byrjandi beinbroyskni. Hetta hevur sera keðiligar avleiðingar fyri hesar kvinnur, men kostar eisini samfelagnum ómetaliga stórar upphæddir. Tó vísir kanningin hjá Magna Mohr og hansara samstarvsfelagum, at hetta ikki hendir fyri allar kvinnur.
text: #000014
text: FC Trón-kvinnurnar megna sum bólkur at varðveita sína beinheilsu, og stórir batar síggjast hjá summum teirra, serstakliga í beinunum, ovasta partinum av lærbeininum og niðarliga í ryggsoyluni, hóast tær flestu fara ígjøgnum skiftisárini. T.v.s. at tað, sum epidemiologiskar kanningar vísa fyri miðaltalið av kvinnum, er ikki uttan víðari sannleikin fyri allar kvinnur. Eisini setir kanningin spurnartekn við, hvat lívfrøðilig aldring er.
text: #000015
text: Tað er júst hetta, sum verður viðgjørt í BBC-sendingini, har Magni Mohr og samstarvsfelagi hansara ígjøgnum meira 25 ár, Peter Krustrup, professari í SDU, greiða frá granskingarverkætlanini og hugleiða um fyrstu úrslitini. Eisini fylgir sendingin einum royndarpersóni í gerandisdegnum, sum er høvuðspersónur ella case í sendingini, og so er sjónvarpsliðið hjá BBC við til venjing á Eysturvølli í Havn og til kanningar á Landssjúkrahúsinum.
text: #000017
text: FC Trón-kvinnurnar, sum venja regluliga, og sum aftur fyri fáa betri beinheilsu. Beinbroyskni er annars ein trupulleiki, sum serliga rakar kvinnur í og eftir skiftisárini
text: #000018
text: – Tað er óført og stuttligt, at ein granskingarverkætlan, sum var tann fyrsta av sínum slagi (interventiónskanning) í Føroyum endaði við at gerast so stór og týdningarmikil. Hetta er eisini stuttligt fyri hesar fantastisku kvinnurnar, sum hava framt nakað serstakt, so eg gleðist eisini teirra vegna. At filmurin nú verður sendur um allan heim við einum navni sum Michael Mosley í vertsleiklutinum, er gott fyri alla føroyska gransking, fyri Fróðskaparsetrið, Landsjúkrahúsið, føroyskan fótbólt/ítrótt og ikki minst er hetta ómetaliga góð altjóða umtala fyri Føroya land, sigur Magni Mohr, professari.
text: #000020